Արթուր Ալեքսանյան (ըմբշամարտիկ)

Արթուր Գևորգի Ալեքսանյան (), հայ հունահռոմեական ըմբշամարտիկ, աշխարհի քառակի չեմպիոն (2014, 2015, 2017, 2022), Եվրոպայի վեցակի չեմպիոն (2012, 2013, 2014, 2019, 2020, 2023), Օլիմպիական խաղերի բրոնզե մեդալակիր (2012), 2016 թվականի Ամառային Օլիմպիական խաղերի ոսկե մեդալակիր, 2020 թվականի Ամառային Օլիմպիական խաղերի արծաթե մեդալակիր, Եվրոպական խաղերի չեմպիոն (2019):

Կենսագրություն 
Արթուր Ալեքսանյանը ծնվել է 1991 թվականի հոկտեմբերի 21-ին Գյումրիում։ Հունահռոմեականըմբշամարտով սկսել է զբաղվել 2000 թվականին իր հոր՝ Հայաստանի վաստակավոր մարզիչ Գևորգ Ալեքսանյանի ղեկավարությամբ։ 2007-2010 թվականներին հանդես է եկել պատանեկան առաջնություններում։ 2010 թվականին դարձել է Եվրոպայի արծաթե մեդալակիր և աշխարհի չեմպիոն պատանիների 84 կգ քաշային կարգում։

2011 թվականին Արթուրը տեղափոխվեց ավելի ծանր քաշային կարգ։ Հայաստանի առաջնությունում հաղթելուց հետո նա համալրեց Հայաստանի ազգային հավաքականի շարքերը (2011 թվականին նաև Հայաստանի սպորտի վարպետի կոչմանն է արժանացել)։ Նրա մեկնարկային առաջնությունը Դորտմունդում կայացած Եվրոպայի առաջնությունն էր, որտեղ նա հասավ մինչև եզրափակիչ, սակայն պարտվեց բելառուս Մատվեյ Ձեյնիչենկոյին։ 2012 թվականի Եվրոպայի առաջնությունում նա նվաճեց ոսկե մեդալ։ Այդ առաջնության ընթացքում նա հաղթեց 5 գոտեմարտում՝ մրցակիցներին տալով ընդամենը մեկ միավոր։ Ապա Արթուրը հաղթեց Սոֆիայի լիցենզիոն առաջնությունում և ստացավ Լոնդոնի օլիմպիական խաղերին մասնակցելու իրավունք։ Կիսաեզրափակչում նա պարտվեց ապագա օլիմպիական չեմպիոն Ռեզաի Գասեմին (Իրան), բայց հետագայում, հաղթելով Թուրքիան և Կուբան ներկայացնող մարզիկներին, նվաճեց բրոնզե մեդալ։

Մարզական լրագրողների հանրապետական ֆեդերացիայի հարցմամբ ճանաչվել է Հայաստանի 2014 և 2015 թվականների լավագույն մարզիկ։ Նույն թվականին Տաշքենդում կայացած ըմբշամարտի աշխարհի առաջնությունում նվաճել է ոսկե մեդալ։

2015 թվականի ապրիլի 25-ին Բուլղարիայի մայրաքաղաք Սոֆիայում տեղի ունեցած «Դան Կոլով և Նիկոլա Պետրով» ամենամյա միջազգային մրցաշարի 98 կգ քաշային կարգում նվաճել է ոսկե մեդալ։ Գրեթե չորս ամիս անց՝ օգոստոսի 8-ին, ԱՄՆ Լաս Վեգաս քաղաքում երկրորդ տարին անընդմեջ հռչակվեց հունահռոմեական ոճի ըմբշամարտի աշխարհի չեմպիոն։ 2016 թվականի օգոստոսի 17-ին, Ռիոյի ամառային օլիմպիական խաղերում հռչակվեց հունահռոմեական ոճի ըմբշամարտի օլիմպիական չեմպիոն՝ նվաճելով անկախ Հայաստանի պատմության երկրորդ օլիմպիական ոսկե մեդալը (Ատլանտայի օլիմպիական խաղերում Արմեն Նազարյանի նվաճած ոսկուց հետո)։

Բելգրադում ընթացող 2022 թվականի հունահռոմեական ոճի ըմբշամարտի աշխարհի առաջնությունում Արթուր Ալեքսանյանը չորրորդ անգամ է նվաճել աշխարհի չեմպիոնի տիտղոսը։

2023 թվականին Խորվաթիայում դարձել է Եվրոպայի վեցակի չեմպիոն 97 կգ քաշային կարգում,  հաղթել է բուլղարացի Կիրիլ Միլովին։ 

2023 թվականին Բելգրադում հունա-հռոմեական ոճի ըմբշամարտի աշխարհի առաջնությանը նվաճել է արծաթե մեդալ և 2024 թվականի Օլիմպիական խաղերի ուղեգիր։

Պարգևներ 
 Մովսես Խորենացու մեդալ (2012)։
 «Հայրենիքին մատուցած ծառայությունների համար» 1-ին աստիճանի մեդալ (2014)
2015 թվականի սեպտեմբերի 16-ին Հայաստանի Հանրապետության Անկախության տոնի առթիվ, ֆիզիկական կուլտուրայի և սպորտի զարգացման գործում ներդրած ավանդի, ինչպես նաև հունահռոմեական ըմբշամարտի 2015 թվականի աշխարհի առաջնությունում տարած փայլուն հաղթանակի համար պարգևատրվել է «Հայրենիքին մատուցած ծառայությունների համար» 2-րդ աստիճանի շքանշանով։
 Գյումրու և Երևանի պատվավոր քաղաքացի (2016)

Ծանոթագրություններ

Արտաքին հղումներ 
 Լոնդոն-2012. Հայ օլիմպիականները. Արթուր Ալեքսանյան
 Էջը Սպորտս-ռեֆերենսում 

Հայ ըմբշամարտիկներ
1991 ծնունդներ
Հոկտեմբերի 21 ծնունդներ
Գյումրի քաղաքում ծնվածներ
«Հայրենիքին մատուցած ծառայությունների համար» 1-ին աստիճանի մեդալակիրներ
Մովսես Խորենացու մեդալակիրներ
«Հայրենիքին մատուցած ծառայությունների համար» 2-րդ աստիճանի մեդալակիրներ
Երևանի պատվավոր քաղաքացիներ
Գյումրու պատվավոր քաղաքացիներ
Անձինք նամականիշերի վրա
Հայ օլիմպիական ըմբշամարտիկներ
Ըմբշամարտի աշխարհի առաջնության մեդալակիրներ
2016 թվականի Ամառային օլիմպիական խաղերի չեմպիոններ
2012 թվականի Ամառային օլիմպիական խաղերի բրոնզե մեդալակիրներ
2020 թվականի Ամառային օլիմպիական խաղերի արծաթե մեդալակիրներ
Ըմբշամարտի Եվրոպայի չեմպիոններ
Հայ մարզիկներ
ՅՈՒՆԻՍԵՖ-ի բարի կամքի դեսպաններ